**Ce dacă-i scufundată Atlantida?**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Simt uneori că inima-i o piatră

Pe care cresc licheni, iar arahnide

O vizitează des pășind frigide

Când jarul plânge și se stinge-n vatră

Cu licăriri tăioase și algide.

Perdeaua nopții îi mai dă speranță,

Înfăşurând în alge crisalida,

Că n-ar fi scufundată Atlantida...

Și dac-ar fi nu are importanță

Cât te visez simțind că-mi ești silfida.

Simt uneori că inima se sfarmă

Ca un grăunte și cu praf de stele

Mă-mbrac pe gene, mii de bucățele

Le contopesc în suflet ca pe-o armă

Și-o-ndrept tăcut spre visele rebele.

- Atlas impune legi şi teoreme

Pe care noi le încălcăm cu voie,

Prezenţa ta aici e o nevoie

Şi habar n-am dacă-i târziu, devreme...

Pe Ararat corabia lui Noe

Mi-aduce-aminte de potop... Să fie

De-atunci Atlantis, oare, scufundată

Sau doar legenda spune că odată

Erau atlanţi uniţi de-o poezie

Cum nu s-a scris, iubirea mea, vreodată.

Noi plagiem registrele pierdute

În ape-adânci, cu scânteieri celeste,

Copii de zei închişi într-o poveste

Să eludăm idei preconcepute,

Dar numai timpul poate să ne-ateste.

Ioan Grigoraș Liliana Trif